Diari Oficial de la Generalitat Valenciana


Sumari del DOGV 9263, del 25-01-2022 (2022/95)

Informació pública de l'emissió de l'informe ambiental i territorial estratègic de la modificació puntual número 45 del Pla general.
------------------------------------------------------------------------------------------------------------------------------------

### Dades del document

Número de DOGV
:   9263

Data del DOGV
:   25-01-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/95


Data del document
:   29-12-2021

Organisme emissor
:   Ajuntament de Borriana

Tipus de document
:   Anunci

Descriptors 

:   * Borriana
    * pla d'urbanisme
    * administració local

Informació pública de l'emissió de l'informe ambiental i territorial estratègic de la modificació puntual número 45 del Pla general. [2022/95]  
L'Alcaldia Presidència, el 15 de desembre de 2021, ha adoptat la Resolució 2021-5565, que literalment diu:  
Vist el document inicial estratègic de la modificació puntual núm. 45 del Pla general, elaborat per l'arquitecte municipal i tenint en compte:  
  
I. Legislació aplicable  
L'avaluació ambiental és l'instrument de prevenció que permet integrar els aspectes ambientals en la presa de decisions de plans i programes, incorporant criteris de sostenibilitat que garantisquen una adequada prevenció dels impactes ambientals concrets que es puguen generar, al mateix temps que estableix mecanismes de correcció o compensació.  
  
Aquesta obligatòria avaluació de les repercussions de determinats plans i programes en el medi ambient va ser establida per la Directiva 2001/42/CE, del Parlament Europeu i del Consell, de 27 de juny de 2001; la seua transposició a l'ordenament jurídic espanyol es materialitza en la Llei 21/2013, de 9 de desembre, de l'Estat, d'avaluació ambiental.  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
L'avaluació ambiental i territorial estratègica dels plans i programes es recull en la nostra normativa autonòmica en el text refós de la Llei d'ordenació del territori, urbanisme i paisatge (d'ara en avant, TRLOTUP), aprovat pel Decret legislatiu 1/2021, de 18 de juny, que regula una tramitació ambiental i urbanística unificada, i distingeix dos tipus de procediments, ordinari i simplificat, d'avaluació ambiental i territorial estratègica; l'òrgan ambiental i territorial serà el que resoldrà sobre aquests casos tenint en consideració els criteris de l'annex VIII d'aquest text refós.  
  
II. Planejament vigent  
El Pla general de Borriana es va aprovar definitivament mitjançant una resolució del conseller d'Obres Públiques de la Generalitat Valenciana de data 21 d'abril de 1995. L'acord d'aprovació es va publicar en el BOP de 30 de maig de 1995, i les normes urbanístiques, en el BOP de 3 de juny del mateix any (BOP 30.05.1995 i 03.06.1995).  
El Pla general de Borriana va ser objecte d'avaluació ambiental (expedient 6/5439-BHZ) i es va emetre declaració d'impacte ambiental en data 10 d'abril de 1995, amb condicionants.  
L'homologació global del Pla general de Borriana a la Llei 6/1994, reguladora de l'activitat urbanística (LRAU), va ser aprovada definitivament per la Comissió Territorial d'Urbanisme de Castelló en la sessió de 12 de desembre de 2003, i constitueix aquesta homologació el planejament vigent del municipi.  
El Pla general no està adaptat ni homologat a les previsions del TRLOTUP.  
  
III. Modificació puntual núm. 45 Del pla general: objecte i característiques  
D'acord amb el planejament general vigent a Borriana i l'ordenança municipal d'activitats subjectes a llicència municipal, les estacions de servei de subministrament de carburants poden instal·lar-se si compleixen les condicions de compatibilitat de la zona urbanística respectiva, sense que existisca normativa que limite, ni per nombre ni per distància entre instal·lacions, l'obertura de noves gasolineres.  
La modificació núm. 45 del Pla general té per objecte completar i adequar la regulació de les condicions d'instal·lació de noves estacions de servei per a la venda de combustible en sòl urbà qualificat de terciari (codi TER), industrial (codi IND) i de magatzems (codi ALM), en relació amb les distàncies a altres usos residencials i d'equipaments comunitaris, amb la finalitat de protegir la salut, la seguretat de les persones i el medi ambient.  
La modificació plantejada afecta exclusivament les normes urbanístiques del Pla general amb eficàcia normativa, en particular l'article 7.8.4.f, que regula l'ús dotacional d'infraestructures, en el qual s'inclouen les estacions de servei de subministrament de carburants (din. 6). Concretament, la modificació afig un nou número 6 a aquest article, que es denominarà «Normativa específica per a estacions de servei de subministrament de carburants (din. 6) en les qualificacions TER, IND i ALM», i fixa una distància de separació de les noves estacions de servei per a la venda de combustible en sòl qualificat de terciari (codi TER), industrial (codi IND) i de magatzems (codi ALM), de més de 100 metres respecte a qualsevol qualificació d'ús residencial (codis EDC, EDA, UF) o d'equipament dotacional d'espai lliure esportiu (SRD), zona verda (SJL), educativocultural (SED), dotacional múltiple (SDM), assistencial (STD) i administrativoinstitucional (SAD) del Pla general.  
  
D'aquesta manera, la modificació avaluada no afecta els plans d'ordenació del Pla general.  
L'arquitecte municipal és el redactor de la proposta de modificació, en la qual es justifica que afecta exclusivament l'ordenació detallada del sòl urbà del Pla general, per no modificar ni l'ús global ni l'ús dominant de les zones d'ordenació previstes en aquest, sinó que tan sols matisa les condicions aplicables a l'ús d'estacions de servei de subministrament de carburants (ús din. 6).  
  
D'aquesta manera, la modificació del planejament general núm. 45 quedaria emmarcada dins dels supòsits recollits en l'apartat a de l'article 49.2 TRLOTUP, en la mesura que afecta únicament i exclusivament l'ordenació detallada de sòl urbà definida en el text refós de la Llei d'ordenació del territori, urbanisme i paisatge.  
  
  
IV. Identificació i valoració de possibles efectes sobre el medi ambient. Consultes realitzades  
Tenint en consideració les característiques de la modificació del planejament general proposada, consta en l'expedient l'informe emés pels serveis tècnics municipals, que permeten a l'òrgan ambiental determinar el procediment d'avaluació ambiental ?ordinari o simplificat- que cal seguir.  
Cal assenyalar que, per tal com la present modificació afecta exclusivament l'ordenació detallada, correspon a aquest ajuntament l'emissió d'informe dels instruments de paisatge, tot això en aplicació dels articles 44.2 i 44.6 TRLOTUP.  
En el present supòsit, sent l'abast de la modificació tan limitat i d'acord amb l'apartat b de l'article 6.4 del TRLOTUP, es va sol·licitar l'informe pertinent del departament amb les competències de paisatge, justificant l'arquitecte municipal el 18 de juny de 2020 que no hi ha necessitat de tramitació d'un estudi d'integració paisatgística en els següents termes:  
«Es planteja la modificació número 45 del Pla general d'ordenació urbana, la finalitat de la qual és la limitació de la instal·lació de nous assortidors per a la venda de combustible al detall en sòl qualificat de terciari (codi TER), industrial (codi IND) i de magatzems (codi ALM), en relació amb les distàncies a altres usos més sensibles amb presència de persones; això és, habitatges, zones verdes i col·legis o altres usos dotacionals, amb la finalitat de protegir la salut, la seguretat de les persones i el medi ambient.»  
Per a això, es preveu afegir el següent número 6 a l'article 7.8 de les normes urbanístiques del Pla general, sobre normativa específica per a estacions de servei de subministrament de carburants (din. 6) en les qualificacions TER, IND i ALM:  
«La zona de subministrament i emmagatzematge de combustible i carburant de les noves implantacions de subministrament o venda de combustibles i carburants d'automoció, en les zones de qualificació TER, IND i ALM, hauran d'estar situades a una distància de més de 100 m de qualsevol qualificació residencial (EDC, EDA, UF) o d'equipament dotacional d'espai lliure esportiu (SRD), zona verda (SJL), educativocultural (SED), dotacional múltiple (SDM), assistencial (STD) i administrativoinstitucional (SAD) del present pla. S'entén com a zona de subministrament i emmagatzematge la superfície ocupada, sobre rasant o sota rasant, pels assortidors i dipòsits».  
Amb aquesta regulació, es persegueixen els següents objectius:  
· Evitar alts nivells d'uns certs compostos que poden produir les instal·lacions de subministrament i emmagatzematge de combustibles per a vehicles, com ara el benzé i el monòxid de carboni, que de manera prolongada poden suposar riscos per a la salut, mitjançant l'establiment d'una distància mínima de separació respecte a zones d'ús residencial, on en major mesura es produeix presència de persones de manera permanent.  
· Evitar el risc que pot produir la deflagració, explosió i incendi del combustible dipositat en aquestes instal·lacions, allunyant aquestes instal·lacions de les zones de residència i d'equipaments dotacionals.  
  
· Evitar l'impacte visual que suposa la implantació de les activitats d'assortidors de combustible a l'interior de la ciutat, amb la finalitat de preservar el patrimoni i les característiques pròpies d'aquest àmbit.  
· Evitar una intensitat de trànsit no desitjable dins del nucli urbà, que suposa la depreciació dels actuals nivells de qualitat ambiental i, per tant, de la qualitat de vida del municipi i els seus habitants. Tenint en compte les dimensions del nucli de població de Borriana, la regulació més convenient del trànsit aconsella la implantació de les zones de subministrament de carburant en vies exteriors al centre, on se situen les àrees susceptibles d'albergar la instal·lació d'estacions de servei de subministrament de combustibles (qualificacions TER, IND i ALM).  
  
D'acord amb el preàmbul de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (LOTUP), «el paisatge és un condicionant de la implantació d'usos, activitats i infraestructures en el territori, i aquesta funció s'instrumenta mitjançant la incorporació en la planificació d'un instrument específic d'anàlisi del paisatge (l'estudi de paisatge o l'estudi d'integració paisatgística)».  
Per tant, si la modificació implanta nous usos, activitats o infraestructures en territori, s'haurà de disposar del corresponent estudi d'integració paisatgística. Aquesta conclusió es troba d'acord amb l'article 8, sobre criteris generals d'ordenació i integració paisatgística, que diu: «La planificació territorial i urbanística, la implantació d'usos i els projectes d'infraestructures preservaran i potenciaran la qualitat dels paisatges i la seua percepció visual aplicant els següents criteris [...]»  
  
En conseqüència, per a determinar la necessitat o no de l'estudi d'integració paisatgística han de concórrer els següents requisits alternatius:  
· Que la nova determinació que es pretén aprovar de naturalesa urbanisticoterritorial comporte la creació de nous usos, activitats o infraestructures en territori.  
· O bé, que la nova norma o prescripció implique nous creixements urbans amb la corresponent implantació de les infraestructures.  
  
La modificació número 45 del Pla general que es pretén no produeix nous creixements urbans, ni la creació de nous usos, activitats o infraestructures en el territori. Per tant, és evident que no ens trobem en cap de les situacions anteriors.  
Així mateix, en el contingut de l'estudi d'integració paisatgística expressat en l'annex II de la LOTUP no apareix expressament la necessitat de realitzar un pla de participació pública específica per a això, i cal acudir a la regulació dels articles 51 i 53 de la LOTUP quant a la participació i consultes.  
En conclusió, sent l'abast de la modificació tan limitat, es redacta la present justificació per a demanar l'informe de no presentar un estudi d'integració paisatgística del departament amb les competències de paisatge, d'acord amb l'apartat b de l'article 6.4 de la LOTUP.»  
  
En conseqüència, la Comissió d'Avaluació Ambiental municipal estima que no és preceptiu acompanyar la modificació puntual d'un estudi d'integració paisatgística, tenint en consideració les característiques d'aquesta a la vista del que ha informat l'arquitecte municipal i de la justificació indicada en el document inicial estratègic.  
Per una altra part, per a la correcta avaluació ambiental, es va sol·licitar informe a la Conselleria d'Economia, Indústria, Turisme i Ocupació, per les facultats atribuïdes en la regulació de l'activitat d'estacions de servei de subministrament de carburants en l'àmbit territorial de la Comunitat Valenciana, que ha informat en data 26 de juliol de 2021 (RE 6541) assenyalant:  
«S'informa, en relació amb la normativa competència d'aquest servei territorial, que es considere l'obligació del compliment de la reglamentació vigent:  
· Llei 34/1998, de 7 d'octubre, del sector d'hidrocarburs.  
· Reial decret 2085/1994, de 20 d'octubre, pel qual s'aprova el Reglament d'instal·lacions petrolíferes, i les instruccions tècniques complementàries MI-IP 01 a 04 de desplegament d'aquest.  
· Reial decret 706/2017, de 7 de juliol, pel qual s'aprova la instrucció tècnica complementària MI-IP 04 «Instal·lacions per a subministrament a vehicles» i es regulen determinats aspectes de la reglamentació d'instal·lacions petrolíferes.  
· Reial decret 365/2005, de 8 d'abril, pel qual s'aprova la Instrucció tècnica complementària MI-IP 05 «Instal·ladors o reparadors i empreses instal·ladores o reparadores de productes petrolífers líquids».  
· Reial decret 1416/2006, d'1 de desembre, pel qual s'aprova la Instrucció tècnica complementària MI-IP 06 «Procediment per a deixar fora de servei els tancs d'emmagatzematge de productes petrolífers líquids».  
· Reial decret 542/2020, de 26 de maig, pel qual es modifiquen i deroguen diferents disposicions en matèria de qualitat i seguretat industrial.  
· Reial decret 298/2021, del 27 d'abril, pel qual es modifiquen diverses normes reglamentàries en matèria de seguretat industrial.  
· Decret 141/2012, de 28 de setembre, del Consell, pel qual se simplifica el procediment per a la posada en funcionament d'indústries i instal·lacions industrials.»  
Atés que queda justificat que la modificació no afecta els valors de la legislació sectorial respectiva, s'ha considerat innecessari efectuar consulta a altres administracions sectorials competents en matèria de carreteres o viari urbà, mobilitat, paisatge, gestió de residus, protecció de recursos hídrics, vies pecuàries, afecció d'inundabilitat, acústic o altres.  
Per tot això, es conclou que, d'acord amb els criteris de l'annex VIII del TRLOTUP, la modificació puntual núm. 45 del Pla general de Borriana no té efectes significatius sobre el medi ambient i el territori atés que la modificació avaluada no estableix el marc per a projectes i altres activitats subjectes a avaluació d'impacte ambiental; no influeix en altres plans i programes; no té incidència en el model territorial vigent en el municipi, i no produeix increment en el consum de recursos. És procedent, per tant, que se sotmeta al procediment d'avaluació ambiental i estratègica simplificat, ja que s'està dins dels supòsits de l'apartat 3 de l'article 46 del TRLOTUP. A aquest efecte, s'ha comprovat que en la documentació presentada s'inclou el contingut dels números 1 i 2 de l'article 52 del TRLOTUP.  
  
V. Òrgan competent  
d'acord amb l'article 48 del TRLOTUP, l'òrgan ambiental realitza l'anàlisi tècnica dels expedients d'avaluació ambiental i territorial formula els informes ambientals i territorials estratègics i les declaracions ambientals i territorials estratègiques i, en col·laboració amb l'òrgan promotor i substantiu, vetla per la integració dels aspectes ambientals, juntament amb els territorials i funcionals, en l'elaboració del pla.  
  
L'apartat 2 de l'article 49 de la TRLOTUP relaciona els següents supòsits en els quals l'òrgan ambiental i territorial serà l'ajuntament del terme municipal de l'àmbit del planejament objecte de l'avaluació ambiental:  
a) En els instruments de planejament urbanístic que afecten exclusivament l'ordenació detallada del sòl urbà definida en l'esmentat text refós.  
b) En els instruments de planejament urbanístic que, en el desenvolupament de planejament avaluat ambientalment, afecten exclusivament l'ordenació detallada del sòl urbanitzable definida en l'esmentat text refós.  
c) En els instruments de planejament urbanístic que afecten exclusivament l'ordenació estructural del sòl urbà que compte amb els serveis urbanístics efectivament implantats, sense modificar l'ús dominant de la zona establida en l'ordenació estructural.  
  
Ha quedat dit que la modificació puntual núm. 45 del Pla general de Borriana afecta exclusivament l'ordenació detallada del sòl urbà, sense que tinga efectes significatius sobre el medi ambient i el territori, per la qual cosa per al present procediment la competència d'òrgan ambiental i territorial correspon a l'Ajuntament de Borriana.  
  
De l'articulat de la Llei 7/1985, de 2 d'abril, reguladora de les bases de règim local (LRBRL), resulta que la competència en matèria d'avaluació ambiental territorial i estratègica no està assignada a cap òrgan, per la qual cosa, sobre la base de la competència residual atorgada per l'article 21.1.s d'aquest text legal, és l'alcaldia presidència de la corporació la que exerceix, en el present procediment, la condició d'òrgan ambiental i territorial municipal.  
A fi d'assistir l'Alcaldia Presidència en aquesta funció, el Ple de l'Ajuntament va acordar en data 12 de gener de 2017 (BOP 06.05.2017) la constitució de la Comissió d'Avaluació Ambiental de l'Ajuntament de Borriana, com a òrgan col·legiat de caràcter tècnic que realitza l'anàlisi dels expedients d'avaluació ambiental i territorial i formula i eleva a l'Alcaldia les propostes de resolució com a òrgan ambiental i territorial municipal.  
Per tot això, vista la proposta de resolució de la Comissió d'Avaluació Ambiental en la qual, atesa l'escassa incidència observada en els informes precedents, s'estima que és suficient la tramitació de l'avaluació ambiental i territorial estratègica simplificada per a determinar que la proposta de modificació puntual núm. 45 del Pla general de Borriana redactada per l'arquitecte municipal no té efectes significatius sobre el medi ambient i el territori; aquesta alcaldia presidència, d'acord amb el que es preveu en l'article 53 del text refós de la Llei d'ordenació del territori, urbanisme i paisatge, resol:  
  
Primer  
Emetre Informe ambiental i territorial estratègic de la modificació puntual núm. 45 del Pla general de Borriana, i resoldre l'avaluació ambiental i territorial estratègica pel procediment simplificat per considerar que aquesta modificació no té efectes significatius sobre el medi ambient i el territori, d'acord amb els criteris establits en l'annex VIII del TRLOTUP, els informes tècnics que consten en l'expedient i la proposta de la Comissió d'Avaluació Ambiental de l'Ajuntament de Borriana, sense que siga procedent establir condicions ambientals.  
  
  
Segon  
Donar compte de la present resolució al Ple de l'Ajuntament, com a òrgan substantiu, i indicar la procedència de continuar la tramitació de la modificació puntual d'acord amb l'article 61 i concordants del capítol III del títol III del llibre I del TRLOTUP.  
  
Tercer  
Ordenar la publicació de la present resolució de l'informe ambiental i territorial estratègic pel procediment simplificat en el Diari Oficial de la Generalitat Valenciana, i deixar constància que l'informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el DOGV, no s'ha aprovat el document avaluat en termini màxim de quatre anys des de la publicació.  
  
Quart  
Fer constar que aquesta resolució no és susceptible de cap recurs, sense perjudici dels que, si escau, siguen procedents en via judicial contenciosa administrativa contra la disposició de caràcter general que aprove la modificació del pla.»  
  
Borriana, 29 de desembre de 2021.- L'alcaldessa presidenta: Maria Josep Safont i Melchor.